POVZETEK DIGDAKTIKA

DIGITALNA TEHNOLOGIJA V POUK MATEMATIKE

Irena Mrak Merhar, Klavdija Hribernik

Medpredmetno povezovanje je tisto, ki dijakom daje možnost razmišljanja širše, izven okvirjev. Informatika v večini srednjih šol ni obvezen predmet, se pa da njegove sestavne dele vključiti v ostale predmete in tako poskrbeti, da dijak širi svoje znanje in računalniško mišljenje, s tem pa napreduje tudi v osnovnem znanju prvotnega predmeta. Čeprav je v začetku nekaj dela s pripravo, osmišljanjem in zagotavljanjem fizičnih pogojev, je znanje, ki ga dijaki pri tem dosežejo, bolj trajnostno in bolj trdno. Hkrati se laže zagotavlja na dijaka osredinjen pristop k delu in s tem večji napredek dijakov, ki izstopajo po znanju.

V projektu MINUT – Digitalna tehnologija v pouk matematike, sva želeli dijakom snov matematike približati skozi digitalno tehnologijo, ob kateri so predvsem razvijali algoritmično razmišljanje. Snov geometrije v ravnini sva iz fizičnega (ročne konstrukcije) najprej prenesli v program GeoGebra (in s tem razvijali analitično in algoritmično razmišljanje), nato pa v programiranje z delčki (razvoj algoritmičnega razmišljanja).

Želeli sva, da ura, obogatena z uporabo digitalne tehnologije dijakom pomaga, dasami znajo preverjati svoje znanje (in ne bodo zgolj čakali, da jim profesor predloži rešitev), da bodo digitalno tehnologijo razumeli kot pripomoček, ki jim pomaga, ne pa namesto njih razmišlja, da lahko z uporabo digitalne tehnologije nadgradijo znanje, raziskujejo probleme in rešujejo kompleksnejše postopke ter imajo boljšo predstavo o snovi s področja matematike.